google/wiki40b huggingface dataset:
Σταύρος Νικολαΐδης

Σταδιοδρομία

Κατά τα νεανικά του χρόνια σπούδασε στη Θεολογική Σχολή της Χάλκης και δίδαξε στο Ορντού και μετά στην Κριμαία. Δίδαξε στη σχολή της ελληνικής παροικίας στη Συμφερούπολη. Σπούδασε επίσης Νομικά και Θεολογία στο Πανεπιστήμιο των Αθηνών. Ήρθε στην Αθήνα το 1923, όπου ανέλαβε τη διεύθυνση της Σχολής Μεγαρέως. Λίγα χρόνια μετά, αποφάσισε να ασχοληθεί με τα κοινά.
Εξελέγη βουλευτής Καβάλας για πρώτη φορά στις εκλογές του 1926 με την Ένωση Φιλελευθέρων και επανεξελέγη με το κόμμα των Φιλελευθέρων το 1928, το 1932, το 1933,  το 1946, το 1951, το 1956 (με τη Δημοκρατική Ένωση) και τέλος, το 1963 και το 1964 με την Ένωση Κέντρου.

Υπουργός

Ο Νικολαΐδης χρημάτισε υπουργός Εργασίας στην κυβέρνηση Πλαστήρα το 1945, ενώ το 1947 ήταν υπουργός Προεδρίας στην κυβέρνηση εθνικής συνεργασίας του Σοφούλη (1947-1950) και το 1949 υπουργός Δημοσίων Έργων στην ίδια κυβέρνηση και στην κυβέρνηση Διομήδη. Μερίμνησε ως υπουργός για την υδροδότηση της Αθήνας από τη Λίμνη Υλίκη. Εξέδωσε συνολικά 7 βιβλία και ήταν αρθρογράφος στον Τύπο.
Γιούστους Σούστερμανς

Οικογένεια των Μεδίκων

Το 1620 πήγε στη Φλωρεντία ως Αυλικός ζωγράφος του Κόζιμο Β΄ των Μεδίκων, Μεγάλου Δούκα της Τοσκάνης. Τη χρονιά που άρχισε να σχετίζεται με την οικογένεια, ο Κόζιμο Β΄ απεβίωσε. Πέρασε το υπόλοιπο της σταδιοδρομίας του στην υπηρεσία των Μεδίκων, ζωγραφίζοντας σε πολλές ιταλικές πόλεις, καθώς και στο Ίννσμπρουκ και τη Βιέννη. Τα πορτρέτα του καταγράφουν τρεις γενεές της οικογένειας των Μεδίκων.
Πιστεύεται ότι το πρώτο έργο που ολοκλήρωσε, το 1622, για λογαριασμό των Μεδίκων ήταν το πορτρέτο της χήρας του Κόζιμο Β΄, Μαρίας Μανταλένας της Αυστρίας, το οποίο σήμερα βρίσκεται στα Βασιλικά Μουσεία Καλών Τεχνών του Βελγίου στις Βρυξέλλες. Συνέπεια αυτού ήταν η Μαρία Μανταλένα να γίνει ο πρώτος πάτρονας του Σούστερμανς. Το επόμενο έτος ολοκλήρωσε τον πίνακα Μαρία Μανταλένα της Αυστρίας]], σύζυγος του Μεγάλου Δούκα Κόζιμο Β΄ των Μεδίκων και αδελφή του Αυτοκράτορα Φερδινάνδου, με τον γιο της, μελλοντικό Μέγα Δούκα της Τοσκάνης Φερδινάνδο Γ΄, διπλό πορτρέτο της Μαρίας Μανταλένα και του γιου της Φερδινάνδου Β΄ των Μεδίκων, μελλοντικού Μεγάλου Δούκα της Τοσκάνης. Ολοκληρωμένος περί το 1623, μετά τον θάνατο του πατέρα του Φερδινάνδου, Κόζιμο Β΄, ο πίνακας απεικονίζει τη Μαρία Μανταλένα στο κέντρο, με το δεξιό χέρι στο στέμμα του Κόζιμο Β΄ και το αριστερό να αναπαύεται στον ώμο του γιου της. Απεικονίζοντας το στέμμα του Μεγάλου Δούκα ο Σούστερμανς συμβολικά περιέλαβε τον Κόζιμο Β΄ στο έργο και, στεκόμενη ανάμεσά τους, η Μαρία Μανταλένα αποτελεί τον σύνδεσμο μεταξύ Φερδινάνδου και ηγεμονίας της Τοσκάνης.
Ο Φερδινάνδος θα πρέπει να ήταν δεκατριών ετών όταν ολοκληρώθηκε ο πίνακας, εν τούτοις σε αυτόν μοιάζει σαν να είναι τεσσάρων ή πέντε ετών. Επιπλέον, η μητέρα του μοιάζει πολύ νεότερη στο πορτρέτο αυτό σε σχέση με το άλλο της πορτρέτο που ο Σούστερμανς είχε φιλοτεχνήσει το 1622. Sustermans was known for painting children accurately, so it is unlikely that the artist did not know how to make Ferdinand look his age. Καθώς αυτό το πορτρέτο παραδόθηκε μαζί με μεταθανάτιο πορτρέτο το Κόζιμο Β΄, είναι πιθανόν αυτός ο πίνακας να έχει την έννοια της αναδρομής στο παρελθόν, όπως ακριβώς το μεταθανάτιο πορτρέτο του Κόζιμο Β΄ έκανε αναδρομή στο παρελθόν όσο αυτός ζούσε.
Ο εγγονός του Σούστερμανς, Τζοβάννι Βανγκέλντρι (Giovanni Vangheldri, δραστηριοποιήθηκε την περίοδο 1651-1675) ήταν εξέχων προσωπογράφος για λογαριασμό των Δουκών της Μόντενα και των Κομήτων της Νοβελλάρα
Θωμάς Χρήστου

Βιογραφικά στοιχεία

Ο Θωμάς Χρήστου γεννήθηκε στα τέλη του 19ου αιώνα στην Βυσσινιά Καστοριάς. Δραστηριοποιήθηκε στη γενέτειρά του εξαιτίας της έντονης Βουλγαρικής δράσης. Συγκρότησε δικό του ένοπλο σώμα, αποτελούμενο από κατοίκους της περιοχής και συνεργάστηκε με τον αξιωματικό Ιωάννη Τζαβέλα. Πήρε μέρος, επικεφαλής της ομάδας του, στις μάχες Βουρβουτσικού (Επταχωρίου) Καστοριάς και Δάρδας (περιοχή Κορυτσάς), εναντίον των Τούρκων το 1906. Το 1907 πήρε μέρος στη μάχη του Κάτω Κοττορίου (Υδρούσα) Φλώρινας. Το Μάιο του ίδιου έτους, συμμετείχε στην επίθεση κατά κομιτατζήδων στο Κωστενέτσι (Ιεροπηγή) Καστοριάς. To 1908, ο καπετάν Ρώμπακας συνεργάστηκε με τον Γεώργιο Δικώνυμο Μακρή και Γεώργιου Σούλιου (από τον Παππαγιάννη Φλώρινας) σε επίθεση κατά εξαρχικών στη Βυσσινιά. Κατά τη δράση του στην περιοχή, την περίοδο του Μακεδονικού Αγώνα, συνεργάστηκε επίσης, με τον Γεώργιο Τσόντο.
Κατά τον Α΄ και Β΄ Βαλκανικό Πόλεμο έλαβε μέρος ως εθελοντής στον Ελληνικό στρατό. Πολέμησε επίσης κατά τον Α΄ Παγκόσμιο Πόλεμο, όπου υπήρξε σημαντική η προσφορά του.
Τάορ

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Βάλεραν Δ΄ του Λίμπουρκ

Βιογραφία

Ήταν γιος του Ερρίκου Δ΄ κόμη του Λίμπουρκ και της Ερμενγκάρντε/Ίρμγκαρτ των Μπερκ, κόρης του Αδόλφου ΣΤ΄ κόμη του Μπερκ.
Έπαιξε σημαίνοντα ρόλο στην πολιτική κατά τη μεγάλη μεσοβασιλεία 67 ετών (1245-1312), μετά την καθαίρεση του Φρειδερίκου Β΄ της Γερμανίας από τον πάπα Ιννοκέντιο Δ΄. Άφησε τη μερίδα των Χοενστάουφεν και υποστήριξε τον Γουλιέλμο Β΄ κόμη της Ολλανδίας ως βασιλιά της Γερμανίας· εστάλη ως μέλος πρεσβείας στον Ερρίκο Γ΄ των Ανζού της Αγγλίας. Όταν απεβίωσε ο Γουλιέλμος Β΄ υποστήριξε τον Ριχάρδο κόμη της Κορνουάλης, αδελφό του Ερρίκου Γ΄ και αργότερα, το 1272, μαζί με άλλους ευγενείς πρόσφερε το στέμμα στον Ότακαρ Β΄ των Πρεμυσλιδών της Βοημίας και μετά στον Ροδόλφο Α΄ των Αψβούργων δούκα της Αυστρίας.
Το 1252 παρενέβη στον Πόλεμο για τη διαδοχή της Φλάνδρας και του Αινώ στην πλευρά του Ιωάννη Α΄ κόμη του Αινώ. Μετά το 1258 ήλθε σε ρήξη με τον Ιωάννη Α΄ δούκα της Βραβάντης, μετά από φιλία 60 ετών. Συχνά παρενέβαινε και στις υποθέσεις του αρχιεπισκόπου της Κολωνίας, όπως στη συνεχή αντιπαράθεσή του με τους αστούς. Απεβίωσε το 1279 χωρίς άρρενα τέκνα και τον διαδέχθηκε η κόρη του Ερμενγκάρντε.
Πρωτάθλημα πετοσφαίρισης Α2 εθνικής κατηγορίας ανδρών 1992-1993

Το πρωτάθλημα της Α2 Εθνικής κατηγορίας βόλεϊ ανδρών για τη περίοδο 1992-93, διεξήχθη σε έναν όμιλο με συμμετοχή 10 ομάδων. Η Κανονική περίοδος ξεκίνησε στις 25 Οκτωβρίου 1992 και έληξε στις 7 Μαρτίου 1993. Η οριστική λήξη του πρωταθλήματος πάντως σημειώθηκε στις 9 Μαΐου 1993, με τον τερματισμό των αγώνων Παραμονής - Ανόδου στην Α2 για την περίοοδο 1993-94.
Ο πρωταθλητής Ιωνικός Νέας Φιλαδέλφειας και ο δευτεραθλητής Π.Α.Ο.Κ. Θεσσαλονίκης ανέβηκαν απευθείας στην Α1 για την περίοδο 1993-94 και επίσης συμμετείχαν σε  αγώνες πλέι-οφ για το Πρωτάθλημα Ελλάδας 1992-93.
Ο Κτησιφών Παιανίας και η Α.Ε.Κ. Αθηνών (3η και 4η θέση αντίστοιχα), έδωσαν αγώνες ανόδου-παραμονής με τον Έσπερο Βυζαντίου Θεσσαλονίκης και τον Α.Γ.Σ. Ιωαννίνων (9η και 10η θέση αντίστοιχα στο πρωτάθλημα της Α1), για δύο επιπλέον θέσεις στην Α1 της περιόδου 1993-94, λόγω αύξησης του αριθμού των ομάδων από την επόμενη περίοδο.
Ο Μακεδονικός Νεάπολης και ο Εθνικός Πειραιώς (11η και 12η θέση αντίστοιχα), έδωσαν αγώνες παραμονής-ανόδου στην Α2 για την περίοδο 1993-94 με τον Παράδεισο Αμαρουσίου και τον Φίλιππο Βέροιας (3η θέση στους δύο ομίλους της Β' Εθνικής) για 2 επιπλέον θέσεις στην Α2 της περιόδου 1993-94.
Δενδρολίβανο

Μορφολογία

Είναι πυκνόφυλλος και πολύκλαδος θάμνος με ύψος που δε ξεπερνά τα 2 μέτρα. Τα φύλλα του είναι δερματώδη, μικρά , γραμμοειδή και μοιάζουν με πευκοβελόνες. Η πάνω επιφάνεια των φύλλων έχει χρώμα σκούρο πράσινο και η κάτω επιφάνεια είναι ελαφρώς χνουδωτή με χρώμα λευκό ή αχνά γκριζωπό. Τα άνθη βρίσκονται κατά ομάδες και βγαίνουν στις μασχάλες των φύλλων. Το χρώμα τους είναι μοβ, κυανόλευκο ή και λευκό. Δεν έχει ιδιαίτερη ανάγκη από πότισμα και μπορεί να φυτρώσει και σε βραχώδεις ορεινές περιοχές. Οι βλαστοί έχουν ένα ευχάριστο άρωμα που μοιάζει με αυτό του τσαγιού και η γεύση τους είναι ελαφρώς πικρή και λίγο καυτερή.

Μαγειρική

Οι τρυφεροί βλαστοί και τα φύλλα του δενδρολίβανου χρησιμοποιούνται ως αρωματικό σε πολλά φαγητά. Στα ψητά δίνει μία ιδιαίτερη γεύση. Στη ζαχαροπλαστική το χρησιμοποιούν κυρίως στα γλυκά του κουταλιού.

Άλλες χρήσεις

Από τα φύλλα του δενδρολίβανου εξάγεται ένα υγρό που χρησιμοποιείται στην παρασκευή φαρμάκου για τους ρευματισμούς, για τους διάφορους ερεθισμούς του στόματος καθώς και για το βήχα. Από τους βλαστούς εξάγεται αιθέριο έλαιο που χρησιμοποιείται στην αρωματοποιία, στη σαπωνοποιία, καθώς και με κατάλληλη επεξεργασία στην παρασκευή εντομοκτόνων.
Πρόγραμμα Φουλμπράιτ

Το πρόγραμμα Φουλμπράιτ, συμπεριλαμβανομένου του προγράμματος Φουλμπράιτ-Χέις, είναι ένα πρόγραμμα άκρως ανταγωνιστικών υποτροφιών για φοιτητές, ερευνητές, εκπαιδευτικούς, επαγγελματίες, επιστήμονες και καλλιτέχνες, που ιδρύθηκε από τον Γερουσιαστή των ΗΠΑ Τζέιμς Γουίλιαμ Φουλμπράιτ το 1946 .
Στο πλαίσιο του προγράμματος Φουλμπράιτ, επιλεγμένοι πολίτες των ΗΠΑ είναι δυνατόν να επιλεγούν για υποτροφία σε σπουδές, έρευνες ή άσκηση των δεξιοτήτων τους στο εξωτερικό. Το πρόγραμμά περιλαμβάνει και πολίτες άλλων χωρών στις Ηνωμένες Πολιτείες. Θεωρείται ως ένα από τα σημαντικότερα βραβεία σε όλο τον κόσμο, και δραστηριοποιείται σε περισσότερες από 155 χώρες Πενήντα τρεις αποδέκτες της υποτροφίας έχουν κερδίσει βραβεία Νόμπελ και εβδομήντα οκτώ έχουν κερδίσει βραβεία Πούλιτζερ.
Το πρόγραμμα δημιουργήθηκε για να αυξήσει την αμοιβαία κατανόηση μεταξύ των λαών των Ηνωμένων Πολιτειών και άλλων χωρών, μέσω της ανταλλαγής προσώπων, γνώσεων και δεξιοτήτων.
Λάκκωμα Χαλκιδικής

Ιστορικά και λαογραφικά στοιχεία

Το παρεκκλήσι του Προφήτη Ηλία, το οποίο βρίσκεται στην κορφή ενός λόφου, στα βορειοανατολικά του Λακκώματος, χρονολογείται από τα βυζαντινά χρόνια. Στην αυλή του έχει πέτρινα γλυπτά, φτιαγμένα από την υπόλευκη πέτρα της περιοχής. Από εκεί φαίνεται επίσης ο εύφορος κάμπος και η γύρω περιοχή με λόφους.

Σύλλογος Ποντίων Λακκώματος

    Το Λάκκωμα είναι ένα προσφυγικό χωριό με κατοίκους από τον αλησμόνητο Πόντο και από την Ανατολική Θράκη. Είναι το πρώτο χωριό στη είσοδο της Χαλκιδικής από τον νομό Θεσσαλονίκης και ανήκει  στον Δήμο Νέας Προποντίδας.
     Οι Πόντιοι κάτοικοι ήρθαν μετά τον μεγάλο ξεριζωμό από την πατρώα γη των Κωτυώρων (Ορντού), από την περιοχή Χαψάμανα – Τσάμπαση και από τα χωριά Γκιολκϊοί, Μεσαλάν, Περνετσούκ , Εγριμπελ, Αντούζ, Μεσουντιέ, Μελέτ  και Φάτσα. Οι δυσκολίες που αντιμετώπισαν ήταν πολλές και ανθρωπίνως απροσπέλαστες, κατόρθωσαν όμως με αφάνταστη εργατικότητα, υπομονή και επιμονή να καλλιεργήσουν την τότε άγονη γη, με κόπους και θυσίες να ριζώσουν, να δημιουργήσουν οικογένειες  και να προκόψουν σε όλους τους τομείς. Διατηρήσαν δε ανόθευτα και διέδωσαν σε μας τα ήθη και έθιμα, τις παραδόσεις, τον πολιτισμό και την ιστορία μας όπως τα έφεραν από τον αλησμόνητο  Πόντο.
    Έχοντας σαν βάση όλα αυτά και καθώς και την ανάγκη να τα διαφυλάξουμε, να τα διατηρήσουμε και να τα μεταλαμπαδεύσουμε στις νεότερες γενιές, καθώς και το δικαίωμα στην μνήμη, δημιουργήθηκε η ιδέα ενός πολιτιστικού φορέα όλων αυτών των επιδιώξεων. Έτσι, το 1980 γεννιέται ο Σύλλογος Ποντίων Λακκώματος Χαλκιδικής.
     Για την επίτευξη των στόχων του συλλόγου μας λειτουργούν τρία χορευτικά τμήματα(μικρό, εφηβικό, μεγάλο) , τμήμα μάθησης ποντιακής λύρας, τμήμα χορωδίας και θεατρικό τμήμα. Επίσης στην αίθουσα του συλλόγου υπάρχει Λαογραφικό Μουσείο, μόνιμη Έκθεση Φωτογραφικού υλικού (τόσο από τον Πόντο, όσο και από την ζωή των κατοίκων του χωριού από τις προηγούμενες δεκαετίες) καθώς και Βιβλιοθήκη.
     Με όλα αυτά  ο σύλλογος συμμετέχει στο κοινωνικό γίγνεσθαι και επιδεικνύει έντονη δραστηριότητα με ομιλίες, διαλέξεις, χορευτικές και θεατρικές παραστάσεις τόσο στην Ελλάδα (Θεσσαλονίκη, Κατερίνη, Κιλκίς, Γιαννιτσά, Χαλκιδική κ.α)όσο και στο εξωτερικό (Σικάγο, Στουτγκάρδη, Φρανκφούρτη).
     Έτσι συμβάλλει με σεβασμό και ευθύνη στην συνέχιση της τρισχιλιόχρονης ιστορίας του Ελληνικού Έθνους.
Ο Σύλλογος Ποντίων Λακκώματος είναι από τα ιδρυτικά μέλη της Πανποντιακής Ομοσπονδίας Ελλάδας( Π.Ο.Ε)

Σύλλογος Ανατολικοθρακιωτών Λακκώματος

Ο Σύλλογος Ανατολικοθρακιωτών Λακκώματος ο Άγιος Μόδεστος ιδρύθηκε το 2003. Στεγάζεται σε ιδιόκτητο χώρο που του παραχώρησε ο Δήμος Καλλικράτειας, στην κεντρική πλατεία του Λακκώματος και αριθμεί περίπου στα 200 μέλη.
Γιώργος Βασιλακόπουλος

Βιογραφικό

Ο Γιώργος Βασιλακόπουλος γεννήθηκε το 1939 στον Πειραιά. Κατάγεται από την ευρύτερη περιφέρεια της Αρχαίας Ολυμπίας (Δίβρη - Λάμπεια Ηλείας). Παράλληλα με τον αθλητισμό ολοκλήρωσε τις σπουδές του στην Ανωτάτη Εμπορική Σχολή ως αριστούχος και εξελίχθηκε σε επιτυχημένο επιχειρηματία: σήμερα είναι ιδιοκτήτης βιομηχανίας χάρτου.
Η θέση του στο μπάσκετ ήταν σμολ φόργουορντ και διακρινόταν για την ευστοχία, τη γρήγορη σκέψη και εκτέλεση και τις ηγετικές ικανότητές του. Αγωνίστηκε στον Πειραϊκό. Μετεγγράφηκε στον Παναθηναϊκό το 1958 και κατέκτησε 3 πρωταθλήματα Ελλάδας (1961, 1962, 1967), ενώ παράλληλα εργαζόταν ως λιμενοφύλακας. Συνέχισε ως προπονητής σε Παναθηναϊκό, Εθνικό, Ιωνικό Νικαίας, Ιωνικό Νέας Φιλαδέλφειας και Πανιώνιο, ενώ υπήρξε και διαιτητής. Για πολλά χρόνια υπήρξε και αρχηγός του Παναθηναϊκού.
Υπηρέτησε το ελληνικό μπάσκετ ως παράγοντας και τελικά αναδείχθηκε πρόεδρος της FIBA Europe (2002-2010) και αντιπρόεδρος της Διεθνούς Ομοσπονδίας Καλαθοσφαίρισης FIBA (2006-2010).
Συμμετείχε στην Ομοσπονδία Αθλοπαιδιών από την ίδρυσή της το 1966. Το 1970, όταν διαχωρίστηκε το μπάσκετ από τις Αθλοπαιδιές, προσχώρησε στη νεοσύστατη Ελληνική Ομοσπονδία Καλαθοσφαίρισης. Ακόμη, ο Γ. Βασιλακόπουλος διετέλεσε πρόεδρος της Ελληνικής Ομοσπονδίας Καλαθοσφαίρισης από το Φεβρουάριο του 1998 μέχρι το Νοέμβριο του 2002. Αξίωμα που κατέχει και σήμερα, όταν στις 13/9/2010 ομόφωνα το ΔΣ της Ελληνικής Ομοσπονδίας Καλαθοσφαίρισης τον εξέλεξε εκ νέου πρόεδρο.

Πολιτική

Ο Γιώργος Βασιλακόπουλος έχει ασχοληθεί ενεργά με την πολιτική, και υπήρξε επί σειρά ετών μέλος της Κεντρικής Επιτροπής του ΠΑΣΟΚ. Στις 13 Οκτωβρίου 1993 τοποθετήθηκε γενικός γραμματέας Αθλητισμού στην τελευταία κυβέρνηση του Ανδρέα Παπανδρέου, έχοντας διοριστεί σε αυτή τη θέση από την αείμνηστη Μελίνα Μερκούρη, τότε υπουργό Πολιτισμού. Τελικά εξαναγκάστηκε σε παραίτηση στις 23 Απριλίου 1996, μετά από σύγκρουση με τον Θεόδωρο Τσουκάτο, στενό φίλο του καινούριου πρωθυπουργού Κώστα Σημίτη.
Αλέξις Σάντσες

Σε συλλόγους

Ξεκίνησε την καριέρα του στη Κομπρελόα στην ηλικία των 17 ετών,ολοκληρώνοντας μια καλή σεζόν προτού μεταγραφεί στην Ουτινέζε το 2006.Έπειτα από την ένταξή του,δόθηκε δανεικός στην Κόλο-Κόλο και στη Ρίβερ Πλέιτ και εκεί κέρδισε τα πρώτα του τρόπαια.Το 2008,επέστρεψε στην Ουτινέζε και έγινε βασικό κομμάτι του συλλόγου.Με τις εμφανίσεις του τράβηξε το βλέμμα πολλών συλλόγων και μετά από τρία χρόνια στην Ιταλία, μεταγράφηκε στη Μπαρσελόνα για 30 εκατομμύρια. Παράλληλα,έγινε ο ακριβότερος Χιλιανός ποδοσφαιριστής όλων των εποχών.
Στην πρώτη του σεζόν με τη Μπαρσελόνα, πρωταγωνίστησε σε επιθετικό τρίο μαζί με τον Μέσι και τον Βίγια, και βοήθησε την ομάδα του να κερδίσει το κύπελλο,το Σούπερ Καπ Ισπανίας,το Σούπερ Καπ της ΟΥΕΦΑ και το Παγκόσμιο Κύπελλο Συλλόγων. Την ερχόμενη σεζόν κατέκτησε τη Λα Λίγκα  και τελείωσε το πρωτάθλημα με 21 γκολ και 14 ασίστ.Μετά την άφιξη του Νεϊμάρ, το 2013, μεταγράφηκε στην Άρσεναλ για 35,8 εκατομμύρια. 
Με την Άρσεναλ κέρδισε το Κομιούνιτι Σιλντ, καθώς και δύο κύπελλα Αγγλίας σκοράροντας και στους δυο τελικούς. Την περίοδο 2016-17, σημείωσε 30 γκολ και έδωσε 14 ασίστ, που είναι η καλύτερη απόδοσή του ως επαγγελματίας ποδοσφαιριστής.
Τον Ιανουάριο του 2018 πήρε μεταγραφή για τη Μάντσεστερ Γιουνάιτεντ το 2018. Τον Αύγουστο του 2019 παραχωρήθηκε δανεικός στην Ίντερ.

Στην εθνική ομάδα

Έκανε το ντεμπούτο του με την Εθνική Χιλής το 2006 και μέχρι σήμερα έχει παίξει σε 131παιχνίδια και έχει σκοράρει 43 γκολ, γεογνός που τον καθιστά τον πρώτο σκόρερ στην ιστορία της εθνικής του. Έχει κατακτήσει δυο Κόπα Αμέρικα στα συνολικά τέσσερα που συμμετείχε. Επίσης, ήταν στο ρόστερ της ομάδας στο Μουντιάλ 2014.
Αγριανή Σερρών

Γεωγραφία - Ιστορία

Η Αγριανή βρίσκεται προς τα ανατολικά όρια με την Περιφερειακή Ενότητα Δράμας, στις νοτιοανατολικές πλαγιές του όρους Μενοίκιο. Απέχει 7 χλμ. Β. από τη Νέα Ζίχνη, 34  χλμ. Α. από τις Σέρρες και 47 χλμ. Ν.-ΝΔ. από τη Δράμα. Η παλιά ονομασία του χωριού είναι Κλεπούσνα (που σήμαινε κλειστό μέρος) και έτσι αναφέρεται το 1920 στο ΦΕΚ 2Α - 04/01/1920 να προσαρτάται στην τότε κοινότητα Ζηλιαχώβης (Νέας Ζίχνης). Το 1927 με το ΦΕΚ 7Α - 14/01/1927 μετονομάστηκε σε Αγριανή που προέρχεται την αρχαία Θρακική φυλή των Αγριάνων που κατοικούσε στο Μενοίκιο και η οποία φημιζόταν γα την πολεμική τεχνική και γενναιότητα των ανδρών της. Σύμφωνα με το σχέδιο Καλλικράτης αποτελεί την Τοπική Κοινότητα Αγριανής  που υπάγεται στη Δημοτική Ενότητα Νέας Ζίχνης του Δήμου Νέας Ζίχνης και σύμφωνα με την απογραφή του 2011 έχει πληθυσμό 295  κατοίκους.
Κεντρική δύναμη

Παραδείγματα

Η νευτώνεια βαρύτητα και η δυνάμεις Κουλόμπ είναι δύο οικεία παραδείγματα κεντρικών δυνάμεων F(r) που ακολουθούν τον νόμο του αντίστροφου τετραγώνου. Το σώμα που δέχεται τέτοια δύναμη και επιπλέον το F είναι αρνητικό (δηλαδή η δύναμη είναι και ελκτική) υπακούει και στους τρεις νόμους του Κέπλερ.
Η δύναμη ενός αρμονικού ταλαντωτή είναι κεντρική, με το F(r) ανάλογο του r και αρνητικό.
Αποδεικνύεται (Θεώρημα του Bertrand) ότι οι δύο αυτές δυνάμεις, δηλαδή η F(r) = −k/r² και η F(r) = −kr, είναι οι μόνες κεντρικές δυνάμεις που μπορούν να υπάρξουν στον τριδιάστατο χώρο, για τις οποίες όλες οι δέσμιες τροχιές είναι σταθερές κλειστές τροχιές. Ωστόσο, υπάρχουν και άλλες δυνάμεις που έχουν κάποιες κλειστές τροχιές.
SN Brussels Airlines

Ιστορία της SNBA

Μετά την χρεοκοπία της Sabena, το Βέλγιο δεν είχε κρατικό αερομεταφορέα. Η SN Brussels Airlines ιδρύθηκε το 2002, όταν ένας όμιλος Βέλγων επενδυτών (εταιρείες, πιστωτικά ιδρύματα και επενδυτικές εταιρείες) όπως επίσης και το κράτος του Βελγίου, δημιούργησε την εταιρεία συμμετοχών SN Airholding, με Πρόεδρο τον Etienne Davignon.
Τον Φεβρουάριο του 2002, η SN Airholding απέκτησε την εταιρεία DAT, που ήταν θυγατρική της Sabena και δεν είχε κηρύξει πτώχευση σε αντίθεση με τη μητρική της εταιρεία και την μετονόμασαν σε SN Brussels Airlines. Η SN Airholding κατέχει το 92% των μετοχών της εταιρείας. Η SNBA τοποθετήθηκε στην ευρωπαϊκή αγορά ως μια μικρή εταιρεία με πλήρες σέρβις, συνδέοντας τις Βρυξέλλες με την υπόλοιπη Ευρώπη. Η SNBA πετά επίσης σε προορισμούς της Αφρικής, συνεχίζοντας την παράδοση της προκατόχου Sabena, η οποία και διατηρούσε πυκνό δίκτυο προορισμών στην ήπειρο αυτή. Η SNBA έχει συνάψει εμπορική συμφωνία για πτήσεις κοινού κωδικού με την American Airlines, για να προσφέρει στο επιβατικό κοινό της πτήσεις προς τις Ηνωμένες Πολιτείες Αμερικής.
Στις 12 Απριλίου 2005, η SN Airholding υπέγραψε συμφωνία με τον Richard Branson, ο οποίος παρέδωσε στην SN Airholding τον έλεγχο της Virgin Express, μιας χαμηλού κόστους αεροπορικής εταιρείας με έδρα το Βέλγιο. Το όνομα της Virgin Express αναμένεται να σταματήσει να χρησιμοποιείται μέσα στους επόμενους μήνες.
Τον Ιούλιο του 2005, η SNBA ανακοίνωσε την έναρξη πτήσεων κοινού κωδικού προς Τορόντο και Άμπου Ντάμπι με την εταιρεία Etihad Airways.
Στις 31 Μαρτίου 2006, η SNBA και η Virgin Express ανακοίνωσαν τη συγχώνευσή τους σε μία εταιρεία. Η νέα εταιρία ονομάστηκε Brussels Airlines και σκοπεύει να γίνει η κύρια εταιρεία τακτικών πτήσεων στο αεροδρόμιο των Βρυξελλών, κατέχοντας μερίδιο 55%. Επιπλέον, η νέα εταιρεία σκοπεύει να ισχυροποιήσει τη θέση της στην Αφρική και να αποκτήσει περισσότερους υπερατλαντικούς προορισμούς. Η SN Airholding είναι σήμερα μία από τις κυριότερες υποψήφιες εταιρείες για την απόκτηση της χρεοκοπημένης αεροπορικής εταιρείας του Καμερούν, Camair.
Γενικές εκλογές στην Παραγουάη (2018)

Γενικές εκλογές διεξήχθησαν στην Παραγουάη στις 22 Απριλίου 2018. Ο πρόεδρος Οράσιο Κάρτες και ο αντιπρόεδρος Χουάν Αφάρα από το Κόμμα Κολοράδο δεν μπορούσαν να διεκδικήσουν επανεκλογή. Οι προεδρικές εκλογές κερδήθηκαν από τον υποψήφιο του Κόμματος Κολοράδο Μάριο Άμπντο Μπενίτες, ο οποίος κέρδισε τον Εφραΐν Αλέγρε από τον συνασπισμό Αλέγρε Παραγουάη. Το Κόμμα Κολοράδο κέρδισε τις περισσότερες έδρες στη Γερουσία και στη Βουλή. Ο νέος πρόεδρος και αντιπρόεδρος ανέλαβαν καθήκοντα στις 15 Αυγούστου 2018 για πενταετή θητεία.

Εκλογικό σύστημα

Ο Πρόεδρος της Παραγουάης εκλέγεται σε έναν γύρο ψηφοφορίας με το πλειοψηφικό σύστημα. Τα 80 μέλη της Βουλήςεκλέγονται με κλειστή λίστα με αναλογικό σύστημα σε 18 πολυεδρικές εκλογικές περιφέρειες που βασίζονται στα διαμερίσματα της χώρας. Τα 45 μέλη της Γερουσίας εκλέγονται σε ενιαία εθνική εκλογική περιφέρεια με τη χρήση κλειστής λίστας, με αναλογική.
Διαμεταγωγή

Στην πληροφορική καλούμε διαμεταγωγή ή ρυθμαπόδοση ή ταχύτητα μεταφοράς πληροφορίας τον χρονικό ρυθμό με τον οποίον ένας υπολογιστής, ένα δίκτυο υπολογιστών ή ένα υποσύστημα ενός υπολογιστή αποστέλλει ή λαμβάνει δεδομένα. Αποτελεί λοιπόν ένα καλό μέτρο της χωρητικότητας ενός τηλεπικοινωνιακού καναλιού ή μίας επικοινωνιακής σύνδεσης. Οι συνδέσεις στο Διαδίκτυο συνήθως χαρακτηρίζονται από τον ρυθμός μπιτ τους(throughput), δηλαδή πόσα μπιτ μεταδίδονται μέσω αυτών των συνδέσεων σε ένα δευτερόλεπτο (bits/sec ή bps, bits per second).
Λευκό Αιτωλοακαρνανίας

Ιστορικά στοιχεία

Μέχρι το 1954 ονομαζόταν Κάτω Προστοβά. Η ονομασία αυτή προήλθε σε αντιδιαστολή με την παλιά ονομασία Προστοβά του γειτονικού χωριού Καλλιθέα, του οποίου αποτελούσε μέρος, μέχρι που διασπάστηκαν το 1932 και δημιούργησε ανεξάρτητο οικισμό και δική του κοινότητα.
Α.Π.Σ. Πάτραι

Τμήμα ποδοσφαίρου

Το τμήμα ποδοσφαίρου ιδρύθηκε το 1967 με αριθμό μητρώου Ε.Π.Ο. 95. Την φανέλα της ομάδος φόρεσαν όλοι οι μεγάλοι παίκτες που πέρασαν από το Αχαϊκό ποδόσφαιρο, όπως ο Θέμης Ρήγας, ο Ανδρέας Μιχαλόπουλος, ο Βασίλης Στραβοπόδης, ο Σπίνος, ο Δρόσος, ο Γιώργος Γερογιάννης, ο Γιατράς, ο Λεβεντάκος κ.α. Έδρα της ομάδας ήταν το Γήπεδο Προσφυγικών, το πιο παλιό και ιστορικό γήπεδο της Πάτρας και το Εθνικό Στάδιο της πόλης. Αγωνίστηκε εκτός από την Α' Εθνική σε όλες τις υπόλοιπες εθνικές κατηγορίες δηλαδή στην Β΄ Εθνική, Γ΄ Εθνική και Δ' Εθνική και στο τοπικό πρωτάθλημα της Ε.Π.Σ. Αχαΐας. 
Συνολικά το Πάτραι έχει αγωνιστεί σε 10 πρωταθλήματα Β΄εθνικής , 8 Γ΄εθνικής , 14 Δ΄εθνικής , έχει 15 συμμετοχές στο κύπελλο Ελλάδος και ήταν φιναλίστ σε ένα κύπελλο ερασιτεχνών Ελλάδος.
Το Πάτραι ξεκίνησε την αγωνιστική του παρουσία το στην Α΄κατηγορία της ΕΠΣ Πατρών το 1967-68 , 1968-69 και άλλη μία φορά το 1973-74 έκτοτε αγωνίστηκε μόνο σε εθνικές κατηγορίες.  Το 1068-69 κερδίζει το πρωτάθλημα Αχαΐας και συμμετέχει πρώτη φορά σε εθνική κατηγορία , όπως και το 1974.
Το 2002 η ομάδα συμμετείχε στο πρωτάθλημα της Δ' Εθνικής αλλά μηδενίστηκε και υποβιβάστηκε στο τοπικό πρωτάθλημα Αχαΐας . Την επόμενη χρονιά, το 2003, το σωματείο αδρανοποιήθηκε χωρίς να δηλώσει συμμετοχή στο πρωτάθλημα Α' κατηγορίας Ε.Π.Σ. Αχαΐας και στα μέσα της περιόδου η διοίκηση προχώρησε σε συνεργασία με ένα άλλο ιστορικό σωματείο της πόλης, τον Εθνικό, τόσο με παραχώρηση παικτών, όσο και με ενεργό συμμετοχή στα διοικητικά δρώμενα της ομάδας του Εθνικού Πατρών. Παρόλα αυτά ο ΑΠΣ Πάτραι, δεν προχώρησε σε διάλυση παρά μόνο παρέμεινε ανενεργός.
Το ποδοσφαιρικό τμήμα 13 σχεδόν έτη μετά, επανενεργοποιήθηκε, αφού πρώτα ο σύλλογος εξέλεξε νέα διοίκηση, η οποία αποτελείται από νέους ανθρώπους που αγαπούν το ποδόσφαιρο και τον αθλητισμό και οι οποίοι έχουν την απόλυτη στήριξη των ανθρώπων που είχαν την ομάδα στα χέρια τους μέχρι και την αδρανοποίηση της μετά το 2002.  
Με πρόεδρο τον Αλέξη Μαντά, της γνωστής επιχειρηματικής οικογένειας και με την καθοριστική συμβολή του αντιπροέδρου Γιώργου Γράψα, ο σύλλογος επαναδραστηριοποιήθηκε.  
Ο ΑΠΣ Πάτραι, το μοναδικό και γνήσιο Πάτραι(υπήρξαν προσπάθειες καπηλείας του ονόματός του,) επέστρεψε στα γήπεδα συμμετέχοντας στη Γ' ΕΠΣΑ την περίοδο 2015-2016.  
Μετά από τρία χρόνια πέτυχε την άνοδό του στην μεγάλη τη τάξει κατηγορία του ερασιτεχνικού πρωταθλήματος και μάλιστα συμμετείχε την πρώτη του σεζόν(2018-19) στα πλέι-οφ ανόδου, διεκδικώντας την επιστροφή του στις εθνικές κατηγορίες. Παράλληλα έφτασε μέχρι και τα ημιτελικά του κυπέλλου του οποίου παρά την 15ετη αποχή, παραμένει πολυνίκης.

Τμήμα Στίβου

Ο Α.Π.Σ. Πάτραι διατηρούσε και τμήμα στίβου από το οποίο αναδείχτηκε ο Σπύρος Ανδριόπουλος Βαλκανιονίκης, πρωταθλητής Ελλάδος και μέλος της Εθνικής Ομάδας, ο οποίος κατέχει και την καλύτερη Ελληνική επίδοση στο άθλημα του μαραθωνίου από το 1988, καθώς και ο Πέτρος Παπαγεωργίου ο οποίος σημείωσε σημαντικές επιδόσεις.
Προπονητής του τμήματος στίβου ήταν από το ξεκίνημά του ο παλιός πρωταθλητής και βαλκανιονίκης στίβου της Παναχαικής, γαλατάς στο επάγγελμα, Λουκάς Αδαμόπουλος.